LV Eiropas Savienības Oficiālais Vēstnesis C 238/9

Uzklausīšanas amatpersonas nobeiguma ziņojums (1)

AT.39922 – Gultņi

2014/C 238/08

Pamatojoties uz Padomes Regulas (EK) Nr. 1/2003 (2) 11. panta 6. punktu, Eiropas Komisija (turpmāk “Komisija”) 2013. gada 22. janvārī uzsāka procesu pret JTEKT Corporation, JTEKT Europe Bearings B.V., Koyo France SA un Koyo Deutschland GmbH (turpmāk “JTEKT”); NSK Ltd, NSK Europe Ltd un NSK Deutschland GmbH (turpmāk “NSK”); Nachi-Fujikoshi Corporation un Nachi Europe GmbH (turpmāk “NFC”); AB SKF un SKF GmbH (turpmāk “SKF”); INA-Holding Schaeffler GmbH & Co. KG, Schaeffler Holding GmbH & Co. KG, Schaeffler AG, Schaeffler Technologies AG & Co. KG (3) un FAG Kugelfischer GmbH (turpmāk “Schaeffler”); NTN Corporation, NTN Wälzlager (Europa) GmbH un NTN-SNR Roulements SA (turpmāk “NTN”) (visi kopā turpmāk “puses”).

Pēc izlīguma apspriešanas un izlīguma pieteikuma iesniegšanas saskaņā ar Komisijas Regulas (EK) Nr. 773/2004 (4) 10.a panta 2. punktu Eiropas Komisija 2014. gada 21. janvārī pieņēma pusēm (5) adresētu iebildumu paziņojumu, kurā norādīts, ka tās ir piedalījušās vienotā un turpinātā Līguma par Eiropas Savienības darbību 101. panta un EEZ līguma 53. panta pārkāpumā. Iebildumu paziņojumā ir apgalvots, ka pārkāpums izpaudās kā gultņu ražotāju īstenota cenu saskaņošana attiecībā pret saviem klientiem no automobiļu rūpniecības nozares un aptvēra visu Eiropas Ekonomikas zonas (EEZ) teritoriju.

Pušu attiecīgajās atbildēs uz iebildumu paziņojumu ir apliecināts, ka tām adresētajā iebildumu paziņojumā ir atspoguļots to iesniegto izlīguma pieteikumu saturs.

Saskaņā ar Lēmuma 2011/695/ES 16. pantu esmu pārbaudījis, vai lēmuma projektā runa ir tikai par tiem iebildumiem, par kuriem pusēm ir tikusi dota iespēja paust savu viedokli, un mans secinājums ir apstiprinošs.

Ņemot vērā iepriekš izklāstīto un to, ka puses nav vērsušās pie manis ar lūgumiem vai sūdzībām (6), uzskatu, ka šajā lietā ir tikusi ievērota visu pušu procesuālo tiesību iedarbīga īstenošana.

Briselē, 2014. gada 17. martā Wouter WILS

(1) Pamatojoties uz Eiropas Komisijas priekšsēdētāja 2011. gada 13. oktobra Lēmuma 2011/695/ES par uzklausīšanas amatpersonas amatu un darba uzdevumiem noteiktu konkurences lietu izskatīšanā (OV L 275, 20.10.2011., 29. lpp.) (turpmāk “Lēmums 2011/695/ES”) 16. un 17. pantu.

(2) Padomes 2002. gada 16. decembra Regula (EK) Nr. 1/2003 par to konkurences noteikumu īstenošanu, kas noteikti Līguma 81. un 82. pantā (OV L 1, 4.1.2003., 1. lpp.).

(3) Schaeffler Technologies AG & Co. KG beidza pastāvēt 2014. gada 1. janvārī. Tās tiesību pārņēmējs ir Schaeffler Technologies GmbH & Co. KG.

(4) Komisijas 2004. gada 7. aprīļa Regula (EK) Nr. 773/2004 par lietas izskatīšanu saskaņā ar EK Līguma 81. un 82. pantu, ko vada Komisija (OV L 123, 27.4.2004., 18. lpp.).

(5) Komisija 2014. gada 20. februārī pieņēma iebildumu paziņojumu, kas adresēts Schaeffler Technologies GmbH & Co. KG.

(6) Saskaņā ar Lēmuma 2011/695/ES 15. panta 2. punktu karteļu lietās iesaistītās puses, kuras saskaņā ar Regulas (EK) Nr. 773/2004 10.a pantu piedalās izlīguma sarunās, jebkurā izlīguma procedūras stadijā var vērsties pie uzklausīšanas amatpersonas, lai nodrošinātu savu procesuālo tiesību iedarbīgu īstenošanu. Sk. arī 18. punktu Komisijas Paziņojumā 2008/C 167/01 par izlīguma procedūras kārtību karteļu lietās, lai pieņemtu lēmumus saskaņā ar Padomes Regulas (EK) Nr. 1/2003 7. un 23. pantu (OV C 167, 2.7.2008., 1. lpp.).